1Yin in a-Páblo quin tz'ibaj bi i wuj-i chiwe; in rajchac i Jesucrísto, man i Dios xin u cha'o; xin u siq'uij che in patan-i chi in rapóstol, y xin u tak bi chu paxsaxic i 'utz laj tzij re i 'elbal chi sak. 2I Dios 'ax u bim wi chi cu yijba jun 'elsabal-ke chi sak; i 'utz laj tzij-le qui tz'ibam i je ajbil u tzij ire ujer chupam i lo'laj wuj chi xqui tz'ibaj canok. 3Are i tzij-le, are u c'unbal i Kajwal Jesucrísto chi u C'ojol i Dios. Ire, are xalax chuwach i jyub ta'aj, are jun chique u muk u xiquin i mam David, 4xui-ri, ire lic u C'ojol i Dios, lic nim u cho'ab; ile xa 'alijinsax chake rumal i lo'laj u Tewal i Dios are xwalij wi li Jesucrísto chiquixol i camnak. 5Rumal i Crísto, i Dios u yom chake coj 'e chu paxsaxic u tzijol i u C'ojol-le, man ni'pa tak i tinimit chuwach i jyub ta'aj, 'o ni winak quiqui cuba na qui c'ux che, xak quiqui 'an na pacha i cu bij, 6queje pacha yix, man xak ix u siq'uim ru', co'onbej chiwe ix re i Jesucrísto. 7Quin tz'ibaj bi iri chiwe, iwonojel yix ix cristian chila pa Róma; i Dios quix raj, xak ix u siq'uim ru', 'anbal chiwe chi lic ix re ire. I Ta chicaj, xak i Kajwal Jesucrísto chiqui ya utzil chomal chiwe, xak i uxlambal i c'ux. 8Nabe cwaj quin bij chiwe chi lic quin tioxij che i Dios rumal u cubibal i c'ux yix che i Jesucrísto; i Crísto mísmo cu ya in tzij-le chuwach i Dios, tioxbal-re. Quin tioxij che man ronojel u wach i jyub ta'aj 'is quiqui lap u cubibal i c'ux yix che i Jesucrísto. 9Are quin tz'onoj che i Dios, nic are wi quin tz'onoj piwi yix; i Dios quin rilo chi katzij i xin bij-le, y are ire chi yin lic in yom wib chu bixquil i 'utz laj tzij chirij u C'ojol. 10Lic quin tijin chu tz'onoxic che i Dios chi cu ya na chwe quix 'e wila pacha in ch'obom wi lok. 11Lic cwaj quix in solij, yabal jubi' i nojbal re i c'aslemal chuwach i Dios, jicbal re i c'ux che ire. 12Are i cwaj yin, caka ya ni u cowil ka c'ux chakawach are cakilo wach u cubibal ka c'ux che i Jesucrísto chaka jujunal. 13Ix wachalal, cwaj quiwetamaj chi q'uialmul in ch'obom chi quix 'e wila, xui-ri n-yatal ta chwe. Cwaj yin quin 'an na chique jujun chila chi xak ique quiqui jach na quib pu'ab i Crísto, queje pacha in 'anom pa tak juban chic tinimit. 14Yin, chinkul 'o wi u c'utic chique conojel, n-ta co'ono we je tijojtalic chi winak, o we ne te tijojtalic, we 'o queta'am, o n-ta queta'am, yin pacha 'o in c'as cu'. 15Rumal-i, lic cwaj yin xak quin paxsaj i 'utz laj tzij re i Dios chila pa Róma. 16Yin n-quin q'uix ta chu bixquil wach i 'utz laj tzij re i Jesucrísto. Cul in c'ux che man i u tzij i Dios-i 'o pu'ab cu ya i sakil c'aslemal chique ni'pa i quiqui cojo, 'elsabal-que chi sak. Nabe u sujum ile chique i aj Israel winak, te'uri chique i ne te aj Israel. 17I 'utz laj tzij-le, cu c'ut chake wach u 'onquil chi n-ta ka mac chuwach i Dios. I u 'onquil cu 'an chake, are rumal u cubibal ka c'ux che i Kajwal; xa rumal u cubibal ka c'ux che coj o'on 'utz chuwach i Dios. Man queje iri tz'ibtal chupam u wuj i Dios ujer: "Ni'pa i n-ta chic qui mac chuwach i Dios, 'o qui c'aslemal sakil rumal u cubibal qui c'ux che i Kajwal." (Queje ile tz'ibtal canok.) 18I Dios u c'utum chake chi 'o i nim laj tojbal mac ca pe na chicaj piquiwi conojel i je aj 'anol mac chuwach i Dios, xak i je aj 'anol mal chique i winak. Ru' tak i n-'us taj chi quiqui 'an i winak, quiqui 'atij i retamaxic i sak laj tzij re i Dios. 19I Dios cu ya i tojbal mac chique man u 'alijinsam chique conojel i winak pachin ire; ire mísmo u c'utum ile chique. 20I Dios lic 'olic, xak 'o u cho'ab chi n-tu q'uisic. Ni'pa ile n-cakil ta ru' ka ba'wach, xui-ri lic keta'am chi 'olic, man 'ax u 'alijinsam wi lok c'a chu xebal 'ij sak. U 'alijinsam chake ru' ni'pa u yijbam ire; rumal-i, i winak n-ta caquesaj wi quib chuwach. 21Queta'am 'ut chi ire lic Dios, xui-ri n-qui cojom tu 'ij pacha i ca majaw che, xak n-qui tioxim ta che. Rumal-i, xe'elok chi ni'pa i quiqui ch'obo n-tu chac chique; i qui nojbal xo'on 'ekum, n-quiquil ta chic u be wach i 'utz, y wach i n-'us taj. 22Quiqui bij ique lic 'o qui no'oj, xui-ri, xe'elok n-ta queta'am. 23N-xqui coj tu 'ij i c'aslic Dios chi n-ca cam taj; xa are xqui coj u 'ij qui q'uexwach winak chi xa que camic, xak qui q'uexwach itzel tak chicop, pacha tak i tz'iquin, tak i cumatz, tak i chicop cajib cakan. 24Rumal-i, i Dios xe ro'taj i winak chupam i qui mac; xu ya chique wach u rayijbal qui c'ux chi n-'us taj; quiqui 'an tak i n-ch'am taj chiquiwach, chi lic q'uixbal. 25Queje ile xqui 'ano man n-qui cojom ti sak laj tzij re i Dios, xa are xqui coj i t'oronic laj tzij. Xa are qui cojom qui 'ij ni'pa tak i xa je 'antalic, xa qui 'anom qui patan chirij tak ile; n-xqui coj tu 'ij i Dios chi xa 'anaw ni'pa i 'olic. Are ire lic ca majaw che, caka coj u 'ij que'e 'ij sak chirij. Amen (katzij). 26Rumal-i, i Dios je ro'tam chu 'onquil i n-'us ta laj tak u rayijbal i qui ch'acul, chi lic q'uixbal. I ixokib xqui canaj can usuc' i qui rayijbal cu' achiab y xqui rayij quib chiquiwach. 27Xak queje i achiab, xqui canaj can usuc' i qui rayijbal cu' ixokib y xqui rayij quib ique je achiab piqui q'uexel ixokib. Quiqui 'an nimak tak q'uixbal chiquiwach; quituquel quiqui petsaj i tojpen piquiwi rumal i n-'us taj quiqui 'ano. 28Ique n-cacaj ta quiqui ta u be usuc' chi ire lic Dios, rumal-i, xe ro'taj pu'ab i itzel laj tak qui nojbal. Xu ya chique quiqui 'an na 'uri wach tak i n-ca majaw taj. 29Ique lic qui yom quib chu 'onquil itzel tak 'anic; ca quetz'bej qui 'ij chiquiwach cu' ixokib; to' quiqui 'an i n-'us taj; xak quiqui rayij u wach ubitak-que chiquiwach; quiqui tzucuj i c'ax chiquij i juban; to' ca titat qui pam chique i juban; to' que camsanic; to' ch'o'oj quiqui 'ano; to' que t'oronic; to' quiqui ch'ob i n-'us taj chiquij i juban, xak je aj tzucul tzij. 30To' quiqui yac tzij chiquij i juban; tzel quiquil i Dios; je to'tanel; to' nim qui 'ij qui 'anom che quib; to' nim que ch'awic. Je nuc'ul re i n-'us taj; n-que cojon ta chique i qui kajaw qui chuch. 31N-cacaj ta quiqui ta u be i 'utz; n-quiqui 'an taj pacha i quiqui bij; n-ta c'axnabal qui c'ux, mi xa ta che jun; n-que cuyun taj; n-caquil ta to'bal qui wach i juban. 32Ique queta'am wach u ch'obom i Dios chi cu 'an na: ire u bim chi ni'pa i que 'anaw queje ile, ca majawic chi que camic. Ique, bi que che ile; c'a que tijin chu 'anic. N-xui ta la ile, xak que quicotic we 'o juban chic queje quiqui 'an ile.
ROMANOS Array